عدنان الرمّال

عدنان الرمّال (بالفرونصي: Adnane Remmal) هو پروفيصّور د الفارماكولوجي مغريبي ؤ باحت علمي كبير ؤ موقاويل فالضومين د البيولوجيا فالجامعة د فاس. تزاد ف 6 فبراير 1962 ف فاس فالمغريب. الخدمة ديالو كاتركّز على مقاومة الميكروبات للونتيبيوتيك اللي هي وحدة من أهم الحاجات اللي كاتهدد الصحة العامة د البشر ف الدول النامية ؤ اللي ف طريق النمو. من الحاجات اللي نجح فيهم هو بلي بروڤطا واحد التركيبة فارماسوتية اللي كاتبوسطي لونتيبيوك ضد الباكتيريا المقاومة للونتيبيوتيك، ؤ واحد لالطيرناتيف اللي كاتخدّم ف بلاصة لونتيبيوتيك فالعلف د الدجاج. ف 2017 خدا جائزة من عند المكتب لوروپي د البروڤيات European Patent Office (EPO) ف صنف الجائزة الشعبية (اللي كاتقرر بالتصويت). الرايس د EPO بونْوا باتيسطيلّي صرّح باللي "التصويت د الپيبليك ل عدنان الرمّال هو اعتراف للمساهمة ديالو ف المقاومة د الخطر د المكارب المقاومة للونتيبيوتيك اللي غادي ؤ كايكبر."

 الجوائز ؤ التشريفات 

 2015: الپروفيصّور الرمّال خدا جائزة الإبداع على ود إفريقيا من عند الفونضاصيو د لإيبداع لإيفريقي اللي كاينة ف سويسرا.
 2017: االلپروفيصّور الرمّال ربح جائزة لإيبداع لأوروپي اللي كاينظمها مكتب لبروڤي لوروپي European Patent Office (EPO) ف الكاطيݣوري د الجائزة الشعبية (حيت بالتصويت الشعبي).
 2017: ملك المغرب محمد السادس وشّح الپروفيصور الرمال ب أعلى تشريف فالمملكة اللي هو الوسام العلوي الشريف د "الكفاءة الفكرية" على ود لإينجازات العلمية ؤ لأكاديمية الكبيرة ديالو.

 الحياة ؤ القراية 
عدنان الرمّال تزاد ف مدينة فاس فالمغريب ف فبراير ف 1962. ؤ قرا فالمغريب تال للعام التاني د لافاك. ف 1982، تأكسيبطا باش يكمّل قرايتو الصونطر العلمي المرموق د ؤرصاي (جامعة پاري 6 University of Paris XI). ف 1984، خلط على الفرقة د الپروفيصور إدوارد كورابوف Edouard Coraboeuf اللي خدا عندو الماستر ف ليليكطروفيزيولوجيا ؤ الفارماكولوجيا القلب-شريانية. موراها خلط على الفرقة د الپروفيصور فيليپ ماير Philippe Meyer ف سبيطار نيكر Necker ف پاري باش يدير الدكتورا ديالو فالفارماكولوجيا ؤ موراها رحل من فرانسا ؤ رجع فحالاتو للمغريب فين بدا كايدير البحت العلمي. ف ديك الوقيتة كان ديجا واعي بالخطورة د المقاومة د لونتيبيوتيك على لبلاد ؤ العالم.

 الكاريير 
ف 1988، الپروفيصور الرمّال ولا پروفيصّور ؤ باحت ف الجامعة د فاس فالمغريب فين كان كايقرّي شلّا مودولات بحال البيولوجيا، الميكروبيولوجيا، ؤ البيولوجيا الموليكولية. فالبدايات د البحت ديالو ف موضوع المقاومة للونتيبيوتيك، كان كايكولابوري مع باحتين من المغريب ؤ مؤسسات عالمية. الأعمال اللولين ديالو فالبحت الأساسي على المفعول المضاد للميكروبات د الزيوت الأساسية خلاتو ياخد الدكتورا التانية فالميكروبيولوجيا ف عام 1994 (من جامعة فاس).

هادي سنين طويلة ؤ الپروفيصور الرمّال سخّر البحت العلمي ديالو باش يطوّر دوايات ملموسين ؤ نافعين يداوي بيهم المراض اللي تعاداو ب ميكروبات ما كاتاكلش معاها الدوايات الموجودين، زيادة على حلول اللي كاتمنع المقاومة د الميكروبات للدوايات اللي كاتسبب فيها الشتلة د الماكلة اللي كاينة دابا فالفيرمات. ف ݣاع هاد السنين، عدنان الرمّال نشر عرّام د لوراق البحتية ؤ عاون ف التدريب د بزاف د الباحتين الشباب فالماستر ؤ الدكتورا ديالهم ؤ اللي دابا ولاو أكتيف ف بزاف د المراكز د البحت فالمغريب ؤ على برّا.

الرمّان كان شريك فالتأسيس د شركة "التطوير العلمي المتقدم" Advanced  Scientific Developments (ASD) ؤ اللابو الصناعي د منتوجات الفلاحة ؤ البيطرة Industrial Laboratory of Agricultural and Veterinary Products (LIPAV). شركة ASD حطات ربعة د البروڤيات باش تحمي الكونصيبط د البوسطاج د العومالا اللي ضد المعادية. شركة ASD دخّلات استتمارات باش يعاونوها تكمّل البحت ف الميكانيزم د البوسطاج ؤ باش تدير تجاريب قبل-من-كلينية ؤ كلينية د الدوايات د البوسطاج.

 مصادر 

تصنيف:زيادة 1962
تصنيف:ناس تزادو ف فاس
تصنيف:ناس حيين
تصنيف:عولاما (صيونص)
تصنيف:مغاربة
تصنيف:مغاربة عولاما
تصنيف:مقالات فيها مصدر و 3000 بايت